Document ID: 32013D0491

VYKONÁVACIE ROZHODNUTIE KOMISIE
zo 7. októbra 2013,
ktorým sa mení rozhodnutie 2009/821/ES, pokiaľ ide o zoznam hraničných inšpekčných staníc
[oznámené pod číslom C(2013) 6383]
(Text s významom pre EHP)
(2013/491/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), najmä na jej článok 20 ods. 1 a ods. 3,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (2), a najmä na jej článok 6 ods. 4 druhý pododsek druhú vetu a článok 6 ods. 5,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (3), a najmä na jej článok 6 ods. 2,
keďže:
(1)
Rozhodnutím Komisie 2009/821/ES (4) sa stanovuje zoznam hraničných inšpekčných staníc schválených v súlade so smernicami 91/496/EHS a 97/78/ES. Daný zoznam je uvedený v prílohe I k danému rozhodnutiu.
(2)
Na základe oznámenia Dánska, Nemecka, Španielska, Francúzska, Talianska a Spojeného kráľovstva by mali byť v zozname uvedenom v prílohe I k rozhodnutiu 2009/821/ES zmenené položky pre hraničné inšpekčné stanice v týchto členských štátoch.
(3)
Na základe uspokojivých auditov, ktoré vykonal útvar Komisie pre audit (v minulosti označovaný ako kontrolný útvar Komisie) a Potravinový a veterinárny úrad (FVO), by sa v zozname položiek pre príslušné členské štáty, ktorý je uvedený v prílohe I k rozhodnutiu 2009/821/ES, mohli doplniť štyri hraničné inšpekčné stanice v Chorvátsku o dodatočné kategórie povolenia a v Spojenom kráľovstve by sa mala doplniť nová hraničná inšpekčná stanica v London-Gateway. Keďže Zmluva o pristúpení Chorvátska nadobudla platnosť 1. júla 2013 a uvedený audit sa vykonal pred týmto dátumom, zmeny týkajúce sa chorvátskych hraničných inšpekčných staníc by sa mali uplatňovať so spätnou účinnosťou od 1. júla 2013, aby sa zabezpečilo, že nevzniknú žiadne prekážky pre existujúci obchod.
(4)
Poľsko oznámilo, že hraničná inšpekčná stanica v Świnoujście by mala byť vypustená zo zoznamu položiek pre tento členský štát. Zoznam položiek pre tento členský štát uvedený v prílohe I k rozhodnutiu 2009/821/ES by sa preto mal zodpovedajúcim spôsobom zmeniť.
(5)
Rozhodnutie 2009/821/ES by sa preto malo zodpovedajúcim spôsobom zmeniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha I k rozhodnutiu 2009/821/ES sa mení v súlade s prílohou k tomuto rozhodnutiu.
Článok 2
Zmena stanovená v prílohe bode 5 sa uplatňuje so spätnou účinnosťou od 1. júla 2013.
Článok 3
Toto rozhodnutie je určené členským štátom.
V Bruseli 7. októbra 2013

Labels: 11
3
18
6